[{"text_idx": "#000001", "text": "Tempotimor (Covalima)-Kuarta-feira (05/01) ohin, Adminitardo\u0301r Munisi\u0301piu Covalima (AMC), Fransisco de Andrade halo lansamentu fatuk dahuluk ba projetu konstrusaun edifi\u0301siu postu administrativu Maucatar ne\u2019ebe\u0301 ho montante orsamentu hamutuk rihun $164.861.91."}, {"text_idx": "#000002", "text": "Iha lansamentu fatuk dahuluk ne\u2019e, Administrado\u0301r Munisi\u0301piu Covalima husu ba kompan\u0303ia ne\u2019ebe kaer obra ne\u2019e, atu uza traballado\u0301r sira iha postu Maucatar rasik, labele uza traballado\u0301r husi postu seluk."}, {"text_idx": "#000004", "text": "\u201cOhin ita halo lansamentu ba edifi\u0301siu ne\u2019e, hodi nune\u2019e ita la\u2019o dadaun sai\u0301da mak planu Munisi\u0301piu Covalima nian no husu ba kompan\u0303ia iha ne\u2019e ita ohin lansamentu ona, ha\u2019u husu ba kompan\u0303ia katak, kona-ba traballado\u0301r tenke uza iha postu ne\u2019e, la\u0301bele husi fatin seluk mak mai servisu iha ne\u2019e, tanba lei la fo\u0301 dalan,kona ba tekniku ne\u2019e depende ba Kompan\u0303ia sira,\u201d Nia hatete"}, {"text_idx": "#000005", "text": "Administrado\u0301r ne\u2019e mo\u0301s husu ba kompan\u0303ia SABUDOI tenke uza instrumentu ne\u2019ebe\u0301 regula husi SEFOPE rasik nomo\u0301s ba komunidade postu Maucatar atu asegura ba konstrusaun refere."}, {"text_idx": "#000006", "text": "\u201cNe\u2019e kusta ita boot sira nian, ne\u2019ebe\u0301 komunidade hotu tenki halo seguransa no asegura, nune\u2019e konatrusaun edifi\u0301siu ne\u2019e bele susesu,\u201d nia enkoraja komunidade sira."}, {"text_idx": "#000007", "text": "Hata\u0301n ba kestaun ne\u2019e, supervizo\u0301r kompan\u0303ia SABUDOI, Alfredo dos Santos katak, konstrusaun refere uza traballado\u0301r husi postu Maucatar no konstrusaun refere remata durante fulan neen nia laran."}, {"text_idx": "#000008", "text": "\u201cTe\u0301kniku ba konstrusaun husi kompan\u0303ia ami-nia rasik no traballado\u0301r mak ami presiza duni 30-resin ba konstrusaun ne\u2019e, traballado\u0301r husi postu ne\u2019e rasik, loloos ne\u2019e edifi\u0301siu ne\u2019e tama ona 40%, maibe\u0301 difikuldade ne\u2019ebe\u0301 ami hasoru mak kona-ba rai, ne\u2019ebe\u0301 ohin foin halo lansamentu,\u201d Nia hatete."}, {"text_idx": "#000009", "text": "Entertantu konstrusaun edifi\u0301siu postu administrativu Maucatar ho nia me\u0301dida uma ne\u2019e 26\u00d714 ne\u2019ebe\u0301 kompostu husi kuartu lima no salaun ida. Konstrusaun refere sei konstroi durante fulan neen.(*)"}]